RESOLUCIÓN do 4 de novembro de 2025, da Dirección Xeral de Promoción da Igualdade, pola que se publica a Resolución do 3 de novembro de 2025 que pon fin ao procedemento de concesión das axudas do programa Emega para o fomento do emprendemento feminino en Galicia, convocadas pola Orde do 9 de xullo de 2025, cofinanciadas pola Unión Europea no marco do Programa FSE+ Galicia 2021-2027 (código de procedemento SI429A).
Consellería de Política Social e Igualdade — III. Outras disposicións — 14/11/2025

Mediante a Orde do 9 de xullo de 2025 establecéronse as bases reguladoras e convocáronse para o ano 2025 as axudas do programa Emega para o fomento do emprendemento feminino en Galicia (DOG núm. 133, do 14 de xullo).
Para o financiamento desta convocatoria destínase crédito por importe total de cinco millóns vinte e tres mil setecentos vinte e nove euros (5.023.729 €), con cargo á aplicación orzamentaria 08.07.313B.470.0, código de proxecto 2023 00091, dos orzamentos xerais da Comunidade Autónoma de Galicia para o ano 2025.
Esta convocatoria está cofinanciada pola Unión Europea nunha porcentaxe do 60 % no marco do Programa FSE+ Galicia 2021-2027.
Unha vez rematada a fase de instrución das solicitudes recibidas na Dirección Xeral de Promoción da Igualdade, así como feitas as emendas e unha vez comprobado o cumprimento dos requisitos establecidos, estas foron remitidas á Comisión de Valoración, órgano creado no artigo 16.2.
O órgano instrutor, logo da baremación e á vista do informe realizado pola Comisión de Valoración, formulou a proposta de resolución que, como establece o artigo 16.4, elevou ao órgano competente, á Dirección Xeral de Promoción da Igualdade, que, en virtude da competencia delegada na disposición adicional única para resolver o procedemento de concesión, emite a correspondente resolución con data do 3 de novembro de 2025.
Segundo o artigo 18.3, por tratarse dun procedemento de concorrencia competitiva, e de conformidade co previsto no artigo 45 da Lei 39/2015, do 1 de outubro, do procedemento administrativo común das administracións públicas, as resolucións destas subvencións serán obxecto de publicación no
Diario Oficial de Galicia
, a cal producirá os mesmos efectos da notificación.
Polo exposto,
Primeiro. Ordenar a publicación no
Diario Oficial de Galicia
do contido íntegro da Resolución do 3 de novembro de 2025, ditada no procedemento SI429A, de axudas do programa Emega para o fomento do emprendemento feminino en Galicia, convocadas pola Orde do 9 de xullo de 2025, cofinanciadas pola Unión Europea no marco do Programa FSE+ Galicia 2021-2027, e que se xunta a esta resolución no anexo.
Segundo. Comunicar que a Resolución do 3 de novembro de 2025 pon fin á vía administrativa e que contra ela poderá interpoñerse recurso potestativo de reposición, ante o mesmo órgano que ditou a resolución, no prazo dun mes contado a partir do día seguinte ao da súa publicación no
Diario Oficial de Galicia
, ou directamente recurso contencioso-administrativo, ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da súa publicación no
Diario Oficial de Galicia
.
Non se pode interpoñer o recurso contencioso-administrativo ata que sexa resolto expresamente ou se produza a desestimación presunta do recurso de reposición interposto.
Santiago de Compostela, 4 de novembro de 2025
Antecedentes:
Primeiro. Con data do 14 de xullo de 2025 publicouse no DOG a Orde do 9 de xullo de 2025 pola que se establecen as bases reguladoras das axudas do programa Emega para o fomento do emprendemento feminino en Galicia, cofinanciadas pola Unión Europea no marco do Programa FSE+ Galicia 2021-2027, e se procede á súa convocatoria para o ano 2025 (código de procedemento SI429A).
Segundo. O programa Emega comprende un conxunto de axudas dirixidas a apoiar a posta en marcha, a mellora e a reactivación de iniciativas empresariais constituídas por mulleres, xunto con medidas complementarias para favorecer a conciliación da vida persoal, familiar e laboral, así como o acceso a servizos específicos de información, asesoramento e orientación empresarial, co obxecto de facilitar a implantación e consolidación dos proxectos empresariais promovidos por mulleres.
Este programa presta un especial apoio ás mulleres que emprenden no rural, ás maiores de 55, a aquelas que desenvolven a súa actividade empresarial en sectores tradicionalmente masculinizados, así como ás que teñen especiais dificultades de inserción laboral.
O programa Emega comprende as seguintes modalidades de axuda:
a) Emega Emerxe: liña de axudas económicas mediante incentivos para promover a posta en marcha de novas iniciativas empresariais e a creación de emprego feminino estable por conta propia e allea.
b) Emega Impulsa: liña de axudas económicas mediante incentivos para favorecer a reactivación, a consolidación de empresas constituídas por mulleres, ou a implantación de medidas innovadoras para a mellora da competitividade, dirixidas a paliar unha situación económica adversa, e que resulten necesarias para o mantemento do emprego por conta propia e por conta allea, así como para acadar o necesario equilibrio empresarial e asegurar a súa pervivencia, consolidación e mellora. En ningún caso tales medidas poderán consistir na destrución do emprego existente por conta propia e allea.
c) Emega Innova: liña de axudas económicas mediante incentivos para impulsar a implantación de iniciativas empresariais de carácter innovador, con contido científico ou con base tecnolóxica, promovidas por mulleres e que supoñan a creación de emprego feminino estable por conta propia e allea.
d) Emega Concilia: axuda complementaria das modalidades Emerxe, Impulsa e Innova para promover a conciliación da vida persoal, familiar e laboral, nas súas dúas modalidades: Concilia-promotoras e Concilia-persoas traballadoras por conta allea.
Terceiro. De acordo co establecido no artigo 1.3 das bases reguladoras, o procedemento para a concesión das subvencións recollidas nesta orde tramitarase en réxime de concorrencia competitiva, de acordo co sinalado no artigo 19.1 da Lei 9/2007, do 13 de xuño, de subvencións de Galicia.
Cuarto. O artigo 16.4 das bases reguladoras establece que, unha vez avaliadas as solicitudes seguindo os criterios e pautas de baremación establecidos no artigo 17 e tendo en conta o crédito dispoñible, a Comisión de Valoración emitirá un informe segundo o cal o órgano instrutor formulará a proposta de resolución ao órgano competente para resolver a concesión ou denegación da subvención solicitada, proporá a concesión de subvención segundo a orde de baremación e polo importe da axuda que corresponda, ata esgotar o crédito dispoñible.
No caso de existiren solicitudes susceptibles de axuda, pero que non se inclúen na proposta de concesión anterior por terse esgotado o crédito dispoñible, quedarán en lista de espera por orde de puntuación para seren atendidas a través do crédito que quedase sen comprometer por producirse algunha renuncia ou ben por un posible incremento do crédito orzamentario destinado a estas subvencións. Para estes efectos, poderán realizarse sucesivas propostas de resolución ata o 15 de decembro de 2025.
Quinto. De acordo co establecido no artigo 18.1 das bases reguladoras, correspóndelle á persoa titular da Dirección Xeral de Promoción da Igualdade, por delegación da conselleira de Política Social e Igualdade e logo da fiscalización da Intervención, a competencia para a concesión das axudas económicas mediante a correspondente resolución.
Sexto. Segundo o artigo 18.3 das bases reguladoras, por tratarse dun procedemento de concorrencia competitiva, e de conformidade co previsto no artigo 45 da Lei 39/2015, do 1 de outubro, do procedemento administrativo común das administracións públicas, as resolucións destas subvencións serán obxecto de publicación no
Diario Oficial de Galicia
, a cal producirá os mesmos efectos da notificación.
Por todo o anterior, unha vez fiscalizado o gasto de conformidade coa Intervención Delegada, a directora xeral de Promoción da igualdade, en virtude da competencia delegada na disposición adicional única para resolver o procedemento de concesión,
Primeiro. Conceder as axudas do programa Emega para o fomento do emprendemento feminino ás iniciativas empresariais lideradas por mulleres que se relacionan no anexo I, como consecuencia da aplicación dos criterios de valoración e de preferencia, no caso de empate, establecidos no artigo 17 da convocatoria, pola contía que se reflicte no anexo, fixada en función da liña subvencionada e do número de empregos xerados ou mantidos segundo o previsto nas bases reguladoras, por un importe total de 5.017.000 euros, con cargo á aplicación 08.07.313B.470.0, código de proxecto 2023 00091, dos orzamentos xerais da Comunidade Autónoma de Galicia para o ano 2025.
Ao abeiro do establecido no artigo 22 Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia, para as beneficiarias que así se especifica, os efectos da resolución quedan condicionados á presentación da renuncia ás axudas previamente obtidas incompatibles co programa Emega, así como, de ser o caso, ao reintegro dos fondos públicos que percibisen. Para estes efectos, o prazo para acreditar que presentaron ante o correspondente órgano competente a renuncia e, de ser o caso, o reintegro das axudas previamente obtidas incompatibles co programa Emega, finaliza o 28 de novembro de 2025.
Segundo. No anexo II relaciónanse as solicitudes que quedan na lista de espera segundo a orde de puntuación e que, de ser o caso, poderán ser atendidas a través do crédito que quede sen comprometer por producirse algunha renuncia ou ben por un posible incremento do crédito orzamentario destinado a estas subvencións. Para estes efectos, poderán realizarse sucesivas propostas de resolución ata o 15 de decembro de 2025.
Terceiro. Excluír e declarar desistidas as solicitudes que se relacionan no anexo III, con indicación da causa específica, por non cumpriren o requisito de emenda e/ou achega dos documentos preceptivos no prazo establecido, segundo o disposto no artigo 15.1 das bases reguladoras, ou ben por non cumpriren algún dos requisitos establecidos nas referidas bases.
Cuarto. Informar as beneficiarias que figuran no anexo I desta resolución do seguinte:
1. Estas axudas están cofinanciadas nun 60 % pola Unión Europea no marco do Programa FSE+ Galicia 2021-2027, no obxectivo político 4: unha Europa máis social e inclusiva, por medio da aplicación do piar europeo de dereitos sociais; prioridade 1: emprego, adaptabilidade, emprendemento e economía social; obxectivo específico ES04.3: promover unha participación equilibrada de xénero no mercado laboral, unhas condicións de traballo iguais e unha mellora do equilibrio da vida laboral e a familiar, en particular mediante o acceso a servizos de gardería accesibles e de atención a persoas dependentes, e medida 1.C.01: Programa de fomento do emprendemento feminino (programa Emega).
2. As axudas establecidas nesta orde quedan sometidas ao réxime
de minimis
nos termos establecidos no Regulamento (UE) número 2023/2831 da Comisión, do 13 de decembro de 2023, relativo á aplicación dos artigos 107 e 108 do Tratado de funcionamento da Unión Europea ás axudas
de minimis
(DOUE L, do 15 de decembro).
3. A aceptación da subvención comunitaria podería implicar a súa aparición na lista de operacións que se publique, nos termos establecidos no artigo 49.3 do Regulamento (UE) 2021/1060 do Parlamento Europeo e do Consello, do 24 de xuño de 2021.
4. Estas axudas son incompatibles con outras axudas para a mesma finalidade nos termos establecidos no artigo 4 das bases reguladoras.
5. As beneficiarias deberán cumprir, en todo caso, cos requisitos e obrigas exixidos nos artigos 10 e 11 da Lei 9/2007, do 13 de xuño, de subvencións de Galicia, así como coas condicións e obrigas establecidas nos artigos 23 (Obrigas das beneficiarias) e 24 (Obriga de permanencia mínima da actividade empresarial e do mantemento do emprego) das bases reguladoras e as demais que resulten exixibles segundo a normativa de aplicación.
6. No artigo 25 das bases reguladoras establécense os criterios de gradación dos posibles incumprimentos que determinan, se é o caso, a perda do dereito ao cobramento da subvención, a minoración da cantidade concedida ou, de ser o caso, o reintegro total ou parcial da axuda percibida.
7. Ao abeiro do establecido no artigo 8.3 da Lei 9/2007, do 13 de xuño, de subvencións de Galicia, no caso das agrupacións de persoas físicas sen personalidade (comunidades de bens, sociedades civís e entidades sen personalidade xurídica), os compromisos de execución asumidos por cada persoa membro da agrupación, así como o importe da subvención que se aplique por cada unha delas, serán os derivados do grao de participación na entidade segundo conste no seu documento de constitución.
8. De acordo co establecido no artigo 18.4 das bases reguladoras, unha vez notificada a resolución de concesión da subvención, a empresa beneficiaria deberá comunicar no prazo de dez (10) días hábiles a súa aceptación, e comprometerse a executar a actuación subvencionada no prazo e condicións establecidas na convocatoria, no modelo anexo VII. No caso de non comunicar este aspecto no prazo indicado, entenderase tacitamente aceptada.
9. A data límite para a presentación da documentación xustificativa necesaria para proceder ao pagamento da subvención é o 28 de novembro de 2025, de acordo co establecido no artigo 21.1 das bases reguladoras. Dentro do dito prazo, as beneficiarias deberán presentar a documentación que se relaciona no punto 2 do mesmo artigo a través da Carpeta da cidadanía da sede electrónica da Xunta de Galicia.
10. Así mesmo, de acordo co establecido no artigo 22.1 das bases reguladoras, as beneficiarias poderán percibir un primeiro pagamento en concepto de anticipo con anterioridade á xustificación da axuda, que se fará efectivo a partir da presentación da aceptación da subvención e sempre que o soliciten expresamente mediante a presentación da comunicación de aceptación da subvención e anticipo no modelo anexo VII das bases reguladoras; este anexo está dispoñible na sede electrónica da Xunta de Galicia (https://sede.xunta.gal/). O importe do anticipo poderá acadar o 80 % da subvención concedida cando esta non supere os 18.000 euros; no caso de que os supere, prevese, ademais, o pagamento anticipado dun 10 % adicional sobre o importe que exceda os 18.000 euros.
Quinto. Notificarlles ás persoas interesadas esta resolución, de acordo co disposto na Lei 39/2015, do 1 de outubro, do procedemento administrativo común das administracións públicas.
Esta resolución esgota a vía administrativa e contra ela poderá interpoñerse recurso potestativo de reposición ante a directora xeral de Promoción da Igualdade, no prazo dun mes contado desde o día seguinte ao da súa publicación, de acordo co disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou directamente recurso contencioso-administrativo ante o Tribunal Superior de Xustiza de Galicia, no prazo de dous meses contado desde o día seguinte ao da súa publicación, de conformidade co establecido na Lei 29/1998, reguladora da xurisdición contencioso-administrativa.
Non se poderá interpor o recurso contencioso-administrativo ata que sexa resolto expresamente ou se produza a desestimación presunta do recurso de reposición interposto.
Santiago de Compostela, 3 de novembro de 2025. A conselleira de Política Social e Igualdade, P.D. (Disposición adicional única da Orde do 9.7.2025; DOG núm. 133, do 14 de xullo), María Quintiana Pérez, directora xeral de Promoción da Igualdade.